BEM แจ้งปิดจราจรบนทางพิเศษศรีรัชบริเวณหมอชิตวันที่ 22-23 ม.ค.นี้
BEM แจ้งปิดจราจรบนทางพิเศษศรีรัชบริเวณหมอชิตตั้งแต่เวลา 01.00-01.30 น.ของวันศุกร์ที่ 22 และวันเสาร์ที่ 23 ม.ค.59 
19 ม.ค. 2559

บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ผู้รับสัมปทานดำเนินโครงการทางพิเศษสายศรีรัช-วงแหวนรอบนอกกรุงเทพฯ จากการทางพิเศษแห่งประเทศไทย โดย บริษัท ช.การช่าง จำกัด (มหาชน) หรือ CK ผู้ดำเนินการก่อสร้างจะติดตั้งคานคอนกรีตหล่อสำเร็จตามแนวยาวเพื่อเชื่อมต่อทางพิเศษสายศรีรัช-วงแหวนรอบนอกกรุงเทพฯ กับทางพิเศษศรีรัช (ทางด่วนขั้นที่ 2) เพื่อความปลอดภัยระหว่างดำเนินการ จึงมีความจำเป็นต้องปิดการจราจรบนทางพิเศษศรีรัช ขาเข้าและขาออก บริเวณสถานีขนส่งหมอชิต 2 ในช่วงเวลากลางคืน ประมาณ 30 นาที ตั้งแต่ 01.00-01.30 น.ของวันศุกร์ที่ 22 และวันเสาร์ที่ 23 ม.ค.59
โดยผู้ใช้บริการทางพิเศษ โปรดหลีกเลี่ยงเส้นทางในวันและเวลาดังกล่าว ทั้งนี้ ได้ติดตั้งป้ายจราจร สัญญาณไฟส่องสว่าง  เจ้าหน้าที่ดูแลการจราจร เพื่ออำนวยความสะดวกและดูแลความปลอดภัยตลอดการดำเนินงาน สอบถามข้อมูลเพิ่มเติมโทร 0-2432-2020  ตลอด  24  ชั่วโมง
สำหรับโครงการทางพิเศษสายศรีรัช-วงแหวนรอบนอกกรุงเทพฯ เป็นโครงการขยายโครงข่ายทางพิเศษไปด้านทิศตะวันตกของกรุงเทพฯ  มีจุดเริ่มต้นโครงการจากถนนกาญจนาภิเษกถึงทางพิเศษศรีรัชบริเวณด้านเหนือของสถานีขนส่ง หมอชิต 2 ระยะทางประมาณ 17 กิโลเมตร  มีความก้าวหน้าการก่อสร้าง ณ สิ้นเดือน ธ.ค.58  ประมาณ 87% โดยจะสามารถเปิดให้บริการได้ในเดือน ส.ค.59